
DISPUTATIO  MEDICA 

DE 


HEPATITIDE. 


QUAEDAM  PRAEFANDA. 

Jnter  omnia  valetudinis  adversae  genera, 
quae  aestu  et  intemperantia  nascuntur,  nul- 
lum saepius  humanum  genus  affligit,  cladeve 
diriore  conficit,  quam  jecinoris  inflammatio. 
Haec  sane  Britannos  nuper  aliquanto  magis, 
quam  olim  torsit : quippe  qui  relictos  pena- 
tes India  Orientali  mutare  soliti,  ibique  luxui 
quaesitissimo  dediti,  hoc  aliisque  morbis  sub- 
eundis avaritiae  poenas  dederint.  Tam  gra- 

ve  argumentum,  de  quo  pauca  conscriberem, 
aliis  posthabitis,  selegi,  non  me  luce  aliqua 
nova  idem  illustrare  posse  professus;  sed  quo, 
pro  viribus,  rem  utilissimam  brevi  et,  uti  spe- 
ro, lucida  oratione  persequar.  Qui  de  hoc 
morbo  egerunt,  eundem  duplicem  proposue- 
runt ; nempe,  Acutam , et  Longam , i.  e.  Chro- 
nicam. Siquidem  neutram  ex  his  cognoscere 
non  plurimi  medicorum  interest,  de  utraque 
paucis  disputabo  ; et  ex  Hepatitide  Acuta  in- 
cipiam. Cullenus  hanc  classi  Pyrexiae , et 
ordini  Phlegmasiae  subjectam,  hisce  verbis 
definivit  : “ Pyrexia,  hypochondrii  dextri 
“ tensio,  et  dolor  saepe  pungens,  pleuritici 
“ instar,  saepius  obtusus  ; dolor  ad  clavicu- 
“ lam  et  summum  humeri  dextri ; decubitus 
“ in  sinistrum  latus  difficilis  ; dyspnoea  ; tus- 
“ sis  sicca  ; vomitus ; singultus.” 


DE  HEPATITIDE. 


lo 


DE  SIGNIS  HEPATITIDIS  ACUTAE. 

Haec,  uti  aliae  inflammationes,  incipere  so- 
let e gravi  animorum  et  virium  languore,  et 
insigni  lassitudine.  Membra  paulo  ante  in- 
horrescunt, quam  inflammatio  accedit ; nec 
raro  iste  horror  hanc  illatam  comitatur. 
Paulo  postea,  aeger  incalescit  et  febrit ; et 
dolor  acerbus  circa  jecur  cruciat,  modo  acu- 
tus, saepius  hebes,  qui  manu  premente  in- 
gravescit. Idem  fere  ad  humeri  dextri,  mo- 
do laevi,  summum  adscendit,  non  sine  quo- 
dam gravitatis  sensu.  Miser  in  latus  sinis- 
trum cubare  nequit,  quin  cruciatu  et  moles- 
tia vehementiori  torqueatur : in  alterum  ve- 
ro decumbens  expeditur.  Arteriae  fere 
concitantur ; crebriusque,  fortius  et  durius 
quam  ex  consuetudine,  moventur.  Aeger 
spiritum  difficilius,  nec  sine  dolore  trahit; 
saepe  singultit,  graviter  tussit,  at  nihil  pene 

excreat.  Pars  affecta,  dum  dolet,  inten- 
ditur quoque,  non  sine  ardoris  sensu.  Ali- 
quando dolor  spirando  altius  et  plenius  ad- 
modum intenditur  ; praecipueque,  si  pars 
jecinoris  superior  inflammatur.  Quod  si  ita 
se  habet,  hoc  ipso  viscere  presso,  dolor  in- 
de excitatus,  illico  ad  humerum  dextrum 
tendit.  Interdum  pars  affecta  intumescit  et 
acuitur.  Quoties  inflammatur  concava  po- 
tius, aut  inferior  facies,  spiritus  expeditior 
et  tussis  remissior  esse  solent.  At  longe 
gravius  turbantur  ventriculi  et  intestini  mu- 
nera. Aeger  cibos  fastidit,  et  ingestos  evo- 
mit. Creberrime  singultit.  Vomitus  acce- 
dit fere  biliosus.  Alvus  modo  fluit,  felle 
multo  descendente  j saepius  pigra,  nil  nisi 
durum  et  corruptum,  aegreque  reddit,  li- 
rina excernitur  biliosa,  parca  et  crassa. 
Cutis  fere  inarescit  et  exardet,  nec  raro  fla- 
vet. Neque  aliter  se  habet  vultus  j qui  tamen 
aliquando  collabitur  et  pallet,  aut  quasi  viri- 
descit. Lingua  saepe  nigra  fuscave  sorde  ob- 
scuratur. Corpus  erectum  habere  insigniter 

affligit  et  fatigat.  Stet  sedeatve  aegrotus, 
se  prorsum  inclinare  cogitur.  Elanguent 
oculi,  quasi  luridi.  Noctu  aeger  vigilat,  cer- 
teve  parum  dormit;  et  sub  motu  vel  minimo 
pessime  insudat,  unde  vires  maxime  labefac- 
tantur. 


DE  HEPATITIDE  CHRONICA. 

Cullenus  ita  hanc  definivit:  “ Haec  sae- 
“ pe  nulla,  quibus  dignoscatur,  signa  prae- 
“ bet;  aliquando  tamen  eandem  adesse  suspi- 
“ cari  potest,  ex  hepatitidis  causis  quibusdam 
“ praegressis,  ex  sensu  quodam  plenitudinis 
“ et  gravitatis  in  hypochondrio  dextro,  ex 
“ doloribus  plus  minusve  pungentibus  in  ea- 
“ dem  parte  subinde  perceptis,  ex  dolore 
“ quodam  a presso  hypochondrio  dextro, 
“ vel  a decubitu  in  latus  sinistrum  sentito,  ct 

“ denique  ex  pyrexia  leviori  cum  dictis  sig- 
“ nis  subinde  infestante.” 


DE  SIGNIS  HEPATITIDIS  CHRONICAE. 

Haec  saepius  urget,  pej usque  corpus  labe- 
facit, quam  altera  acuta.  Formam  porro 
multiplicem  sibi  praefert ; adeo  ut  nonnun- 
quam  longe  aliena  mala  simulet,  et  quo  mor- 
bo aliquis  implicetur,  compertu  sit  difficile. 
Ante  acutam  exorta  gravi  metu  non  vacat : 
febris  enim  et  dolor  levia  medicum  nisi  saga- 
cem et  intentum  decipiunt.  Jecur  hic  saepe 
durius  et  grandius  quam  ex  consuetudine, 
ventriculum  valde  gravat  et  exasperat.  Pro- 
inde vexant  cibi  fastidium,  vomitus  bilio- 
sus, inflatio,  dolor  capitis,  et  alia  istiusmodi. 
Huc  accedunt  dolores  plus  minusve  acerbi, 
sensusque  gravitatis  et  molestiae  circa  jecur, 
et  ardoris  insoliti  in  partibus  interioribus. 

Vires  et  animus  jacere  coeperunt ; et  vul- 
tus ille  nitidus  et  speciosus,  integrae  vale- 
tudinis index,  pallido  et  exsangui  mutatur. 
Aegrotus,  haud  secus  atque  si  laboraret  in- 
flammatione acuta,  facilius  in  latus  affectum 
cubat ; nec  raro  crudum  et  biliosum  ructat. 
Urgent  porro  insignis  praecordiorum  inten- 
tio, nausea  atque  dolor  humeri  dextri.  Al- 
vus raro  integra  est ; descendit  fere  stercus 
pessime  olens,  crassum  et  luteum  aut  atrum. 
Ubi  ad  extrema  ventum  est,  tormina,  ventris 
imi  dolores,  et  alvi  fluxus  vehementer  an- 
gunt et  extenuant.  Arteriae  inter  princi- 
pia naturales,  demum  motu  incitatissimo  et 
imbecillo  tremunt.  Tussis  vexat,  tandem 
saepe  excreata  pituita.  Urina  redditur  par- 
ca, crassa  et  rufa.  Omnia  haec  mala,  ni  ars 
medica  opituletur,  vix  non  in  deterius  pede 
praecipiti  ruunt.  Metuendum  igitur,  ne  in- 
felicem dira  febris  hectica  demum  extinguat. 
Hanc  vero  obrepsisse  testantur  arteriae  ves- 
peri incitatae,  sudores  nocturni,  spiritus 
impeditissimus,  vox  languida  et  rauca,  alvus- 

que  sine  modo  fusa.  Quinetiam  noctu  mi- 
ser singultit,  et  tandem  delirat ; vires  celeri 
passu  labuntur,  fato  demum  aerumnas  fini- 
turo. Aliquando  tamen  integerrima  perstat 
mens,  ad  ultimum  usque  diem,  nec  deest 
spes  ipsius  salutis. 


DE  HEPATITIDIS  FINIBUS 

Rarius  hic  morbus  subito  enecat,  nisi  in 
terris  aestuosis,  aut  praetermissis  auxiliis  ido- 
niis.  Uti  caeterae  inflammationes,  persaepe 
resolutione  et  suppuratione  finitur  : ad  gan- 
graenam autem  perraro  tendit.  Nec  vero 
termino  proprio  caret,  istoque  luctuosis- 
simo ; qui  scirrhus  apud  medicos  vocatur. 

De  resolutione. — Si  tensio,  dolor,  et  tumor, 
sub  idonea  curatione  sensim  jam  subsidere 
inceperint,  si  arteriae  prius  concitatae  tan- 


DE  HEPATITIDE. 


9 


dem  bene  conquieverint ; si  spiritus  et  mu- 
nera ventriculi  intestinorumque  expeditiora 
facta  sint  ; resolutionem  expectare  oportet. 
Hanc  autem  saepe  comitantur  et  denunciant 
humorum  fluxus  abnormes,  nimirum  alvus 
profusior  et  biliosa,  urina  multa,  ex  qua  ru- 
fum subsiditj  sanguis  hic  illic  sponte  pro- 
fluens, sudores  aequaliter  ubique  corporis 
erumpentes,  aut  sputa  copiosa.  At  simul  te- 
nendum, naturam  subinde,  his  absentibus, 
nisus  salutiferos  occulere. 

Dc  suppuratione.  — Si  quem  ad  Indiam 
Orientalem,  aliamve  terram  sole  exustam  do- 
mo traductum,  hepatitis  acuta  implicuit,  huic 
longe  frequentius  ad  suppurationem  spectat. 
Memoria  dignissimum  est,  uti  jecur  ex  omni- 
bus visceribus  inflammatum  maxime  ad  hanc 
tendit,  ita  potissimum  esse  eandem  perti- 
mescendam. Si  mala  jam  diutius  traxerint 
nihilo  remissiora,  si  arteriae  pulsu  molliore 
et  incitato  exagitantur,  horroresque  et  ardo- 
res vicissim  infelicem  occupant,  hunc  even- 

tum,  et  eundem  minime  felicem,  expectare 
licet.  Quod  si  insuper  gravitas  quaedam 
et  tensio  circa  jecur  sentiuntur,  humorque 
ibi  fluctuare  videtur,  et  angunt  dira  febris 
hectica , alvi  fluxus  et  sudores  nocturni,  ali- 
quid in  jecinore  abscessisse  constat.  Si  ve- 
ro abscessus  extrorsum  fertur  et  acuitur,  uti 
locus  dubitando  deest,  ita  minus  desperan- 
dum. Prout  haec  illave  pars  suppuret,  pus, 
dirupta  ejus  capsula,  huc  et  illuc  confluit. 
Ubi  exterior  pars  suppurat  et  intumescit, 
humor  extrinsecus  effunditur,  idque  aut  na- 
tura sola  moliente,  aut  arte  auxiliante.  Non- 
nunquam  in  ventrem  pus  fluit;  quod  pes- 
simo est  habendum,  imo  saepe  fatum  arces- 
sit maturum.  Si  quando  pars  jecinoris  gibba 
exulceratur,  septo  transverso  eroso,  in  pec- 
tus, vel  in  ipsum  pulmonem,  (si  pleura  al- 
tera alteri  adhaerescit),  pus  transfertur  ; un- 
de homo  aut  derepente  strangulatur,  aut  pu- 
re extussito,  tarde  sanitatem  recipit,  potius- 
ve  miseram  trahit  vitam,  nec  penitus  integer, 
neque  tamen  graviter  afflictus.  Si  autem 

pars  hujus  visceris  concava  suppuraverit, 
cum  ventriculo  aut  intestino  duodeno  colove, 
per  vasa  saepe  committitur  ; unde  pus  in 
eadem  receptum,  vomitu  aut  dejectione  ex- 
cernitur. Denique,  interdum,  incisis  mor- 
tuorum corporibus,  abscessus  conspiciuntur, 

\ 

quos  nullis  indiciis  denunciatos,  homine  ad- 
huc spirante,  non  fueramus  suspicati. 

De  scirrho.  — Huc  proprie  et  frequenter 
serius  ocius  venit  propositus  morbus,  maxi- 
meque  in  terris  ardenti  soli  subjectis.  Quo- 
ties mala  leniora  diutius  subsistunt,  febre  et 
anxietate  simul  exiguis  aut  nullis,  et  dolor 
acerbus  cum  pruritu  subinde  cruciat,  jecur 
indurescit  et  tumet,  vultusque  demissus 
squalet,  aut  quasi  nigricat,  jecur  scirrho  im- 
plicitum esse  satis  convenit.  Quinetiam 
hunc  tetrum  eventum  testantur  et  comitan- 
tur gingivae  malae,  oculi  flavi,  fauces  ari- 
dae, alvus  pigra,  dejectiones  fellis  expertes, 
et  aliae  icteri  notae.  Hic  finis  inflamma- 
tionem potius  et  saepius  chronicam  quam 

acutam  consequitur ; fere  in  hydropem  ter- 
ribilem et  icterum  vix  medicabilem  abiturus. 
Nec  simul  inficiandum,  jecur  aliquando  diu- 
tius induruisse,  haud  illis  insignientibus  ma- 
lis. 

De  gangraena. — Rarius  haec  inflammatio, 
fortasse  nunquam  nisi  acuta  in  gangraenam 
abit.  Eam  vero  instare,  aut  etiam  subesse, 
et  celeriter  esse  occisuram,  patet,  si  dolores 
plures  dies  quaesitissimi  demum  ex  impro- 
viso conquieverint ; si  arteriae  subito  conci- 
dunt, languideque  et  celerrime  moventur ; 
si  anima  deficit ; si  corpus  sudore  gelido  dif- 
fluit; si  miser  singultit;  si  alvus  denique  citra 
voluntatem  fluit,  foetidumque  nigrum  et  bi- 
liosum reddit;  et  vires  cum  animi,  tum  quo- 
que corporis,  sensim  conteruntur. 

QUAE  CORPORIBUS  INCISIS  PATEFIUNT. 

Quos  occidit  hic  morbus  eorum  cor- 
poribus incisis,  jecur  alias  aliter  sc  habere 
solet,  et  speciem  prae  sc  multiplicem  ferre. 
Quaecunque  vero  ultra  consuetudinem  ap- 
parent, triplicem  agnoscunt  fontem,  nimi- 
rum inflammationem  ipsam,  aut  suppuratio- 
nem, aut  scirrlium.  Quoties  membrana  jeco- 
ris exterior  inflammatur,  solita  exhibet  hujus 
actionis  indicia  : nempe,  vasa  tumida  sua  ct 
humorem  glutinosum  effusum,  quo  vicinis 
partibus  adhaerescit.  Ventre  patefacto,  dex- 
terior  jecinoris  lobus  praeter  consuetudinem 
amplificatum  et  induratum  esse,  nec  raro  sep- 
to transverso  adhaesisse  reperitur:  eodem  ve- 
ro inciso,  pus  corruptum  et  sanies  persaepe 
stillant. 

Mole  pondereque  jecur  mirum  in  modum 
mutatur,  interdum  insigniter  ampliatur  ; a- 

deo  ut  ad  sinistrum  ventris  latus  pertineat, 
septum  transversum  valde  opprimat,  et  sin- 
gula viscera  impediat.  Gregorius  * noster 
testatur,  se  inter  aegros  curandos  in  Valetu- 
dinario liegio  Edinensi,  bis  jecur  huic  mor- 
bo subjectum  ponderis  insigniter  aucti  con- 
spexisse ; uni  nimirum  libras  octodecim,  al- 
teri vix  uncias  viginti  pependisse  hoc  viscus. 
Alias  vero  jecur  nihil  ostendit  insoliti ; non 
omnino  mutatis  mole,  figura  et  colore  : imo 
vero  nonnunquam  non  solum  non  intumuit, 
sed  plane  extenuata  est.  Ubi  ad  suppurationem 
venitur,  grandis  abscessus  persaepe  lobum  al- 
terutrum corrumpit ; nec  desunt  alii  minores 
hic  illic  per  totam  jecinoris  compagem  spar- 
si, qui  humorem  alias  alium,  modo  puri,  mo- 
do latici  consimilem,  intus  habent  t.  Lin- 
imus memoravit,  semel  abscessum  humore 
scatuisse  adeo  acri,  ut  cartilagines  costarum, 
imo  vero  costas  ipsas  exederet.  Fistulae 


Audi  Praelectiones,  anno  mdcccxi — xii. 

bilis  modo  ultra  debitum  refertae  et  tume- 
factae, alias  exinanitae  et  coarctatae  esse  in- 
veniuntur. Jecur  penitus  scirrho  obturatum, 
non  semper  ampliatur,  interdum  exilius,  ut 
supra  proposui.  Hydatides  alius  atque  alius 
molis,  et  saepe  cartilagini  similes,  jecinori 
haud  raro  inhaerent. 

Unici  Lindius  et  Morgagnius  jecur  gan- 
graena corruptum  scripserunt ; quod  ita  af- 
fectum pallere,  maculisque  purpureis  turpari 
ferunt. 


DE  MORBI  SEDE  PROPRIA. 

Medicus  ille  praeclarus,  Saunders  *9  alii- 
que quidam  auctores,  edocuerunt,  inflamma- 
tionem jecoris  acutam  arteriae  hepaticae , 


* Vide  Saunders  on  the  Liver. 


IG 


DE  HEPATITIDE. 


chronicam  autem  venae  portae  surculis  pro- 
prie incumbere  ; quo  minus  autem  ita  sentia- 
mus, ratio  pariter  et  usus  vetant.  Neque 
enim  credendum  est,  integra  vena,  arteriam, 
integrave  hac,  illam  inflammari  aut  incita- 
ri posse  ; nec,  incisis  corporibus,  reperta  is- 
ti opinioni  respondent.  Hac  igitur  missa, 
altius  paulo  inquirendum.  Satis  autem  con- 
stat, membranas  serosas , quae  viscera  cir- 
cumdant, etsi  sane  sint  hebetiores,  inflamma- 
tas sensu  longe  quaesitiori  pollere,  dolores- 
que et  febrem  multo  acerbiores  ciere,  quam 
telam  ipsam  densatam,  quae  fabricam  visce- 
rum intus  constituit.  Quinetiam,  signa  mem- 
brana exteriore  inflammata  exorta  hepatitidi 
potius  acutae  contingunt ; quae  porro  si  sup- 
puratione finitur,  pus  longe  frequentius  apud 
jecinoris  faciem  congestum,  exteriore  mem- 
brana includitur.  Ilisce  perspectis,  inducor 
qui  sentiam,  uti  hepatitis  tota  compage  je- 
cinoris inflammata  continetur,  ita  hanc  acu- 
tam prae  caetcris  partibus  tunicam,  chroni- 
cam autem  telam  potissimum  interiorem  af- 

ficire.  Neque  simul  non  confiteri  oportet,  hoc 
probabile,  non  comprobatum  esse  aestiman- 
dum. 


DE  QUORUNDAM  SIGNORUM  RATIONE. 

Hypochondrii  dextri  dolor  et  intentio . — Do- 
lor et  tensio  omnium  sunt  inflammationum 
communia  : referenda,  ni  fallor,  ad  vasa  ul- 
tra debitum  repleta  et  distenta,  laticemque 
glutinosum  in  cava  telae  cellulosae  profu- 
sum : unde  nervi  quoque  tenduntur  et  irri- 
tantur. Quoties  dolor  pungens  est,  pleuri- 
tici adinstar,  manu  opprimente,  et  spiritu 
paulo  altius  tracto,  magis  exardere  notatur: 
unde  manifestum  est,  in  tali  casu,  gibbam 
jecoris  inflammari  faciem,  maximeque  tuni- 
cam. Hinc  enim  patet  ratio  non  tantum  do- 
loris pungentis,  et  premendo  incitati  j sed 
quoque  septo  transverso  ejusve  membrana 

mali  participe,  inspirando  aucti.  Ubi  vero 
dolor  hebetior  est,  minus  quoque,  imposita 
manu,  increscit,  animaque  facilius  trahitur 
et  emittitur,  ideoque  judicamus  intus  jecur 
fortius  inflammari.  Compressio  enim  et  sep- 
tum transversum  descendens  minus  interiora 
laedunt ; quorum  porro  vasa  molli  et  reni- 
tente  tela  circumdata  sanguini  vehementer 
influenti  facile  cedunt,  eoque  faciunt  ut  do- 
lor minus  acerbus  torqueat.  Huc  accedit, 
quod  eadem  vasa  resoluta,  sedique  laxae  in- 
haerentia, humorem  saepe  in  telam  jecinoris 
cellulosam  profundunt ; id  quod  etiam  ten- 
sionem solvit,  et  dolorem  hebetat.  Nec  ab- 
simile est  veri  laticem  istum  effusum,  postea 
duratum  aut  corruptum,  scirrhum  toties  in- 
flammationis chronicae  eventum,  magna  sal- 
tem ex  parte,  conficere. 

Dolor  ad  claviculam  et  summum  humeri  dex- 
tri adscendens . — Unde  nascatur  hic  dolor,  ne- 
quaquam inter  medicos  convenit.  Illud  ve- 
ro constat,  summum  humeri  dextri  praeci- 

pue  dolere,  quum  jecinoris  pars  gibba  in- 
flammatur, quae  nempe  contermina  est  septo 
transverso.  Unde  duplex  profecta  est  hu- 
jusce  signi  ratio.  Alii  opinantur  inflamma- 
tionem jecoris  facie  convexa  orsam,  inde  fa- 
cile ad  septi  transversi  membranam  et  pleu- 
ram ipsam  pertinere;  quae  jecinore  ampliore 
et  graviore  intentae,  humeri  dolorem  mo- 
liuntur. Aliis  autem  persuadetur,  nervum 
septi  transversi,  phrenicum  scilicet,  e dextra 
parte,  propinquo  viscere  inflammato  exas- 
peratum, efficere  ut  plexus  axillaris  ex  ea- 
dem parte  sui  mali  particeps  fiat,  eoque 
summa  pars  humeri  et  claviculae  doleant: 
eos  vero  nervos  proprio  nexu  invicem  so- 
ciari, patere  non  solum  ex  hoc  aliisque  signis 
quibusdam  morborum,  huc,  ut  existimant,  re- 
legandis, sed  ex  eorum  ortu  in  cervice,  al- 
teri cum  altero  communi. 

Decubitus  in  latus  sinistrum  difficilis. — Quo- 
niam ligamenta  quae  jecur  fulciunt,  nun- 
quam non,  uti  id  ipsum,  plus  minusve  in- 

flammatur,  necesse  est,  ut  ubi  aliquis  in  sa- 
nam partem  cubat,  jecinore  huc  sui  nutu 
quodammodo  inclinato,  illae  tenderentur,  eo- 
que  molestia  et  dolor  acerbiores  gigneren- 
tur. 

Tussis,  spirandi  difficultas,  ct  singultus. — 
Tussis  est  actio  incitata  et  abnormis  fibrarum 
septi  transversi  et  asperae  arteriae ; et  longe 
saepius  noxa  quadam  irritatrice  huic  adhibi- 
ta cietur.  Tam  intimo  autem  consensu  haec 
cum  illo  committitur,  ut,  alterutro  stimulato, 
alterum  commoveatur.  Septi  igitur  trans- 
versi fibris  et  membranis  hic  leviter  inflam- 
matis, exasperantur  asperae  arteriae  fibrae 
et  intima  membrana.  Tussis  inde  exorta 
sputo  fere  caret,  quia  non  pituita  aliove  hu- 
more animae  fistulam  impediente  gignitur. 
Nec  absimile  est  veri  pulmonem  ipsum  in- 
flammationis participem,  aliquid  interdum  ad 
tussim  inferendam  conferre,  aspera  scilicet 
arteria  irritabiliore  et  sicciore.  Aeger  spirat 
difficulter,  quia  jecur  grandius  nec  raro  du- 


DE  HEPATITIDE. 


2 


rius,  quo  minus  septum  transversum  facile 
descendat,  impedit.  Dolor  spirando  inten- 
ditur, ex  eo,  quod  idem  descendendo  jecur 
inflammatum  opprimit.  Si  quidem  singultus 
nihil  est  nisi  septi  transversi  motus  quidam 
abnormis,  ratio  ejus  satis,  e supra  compre- 
hensis, patet. 

Vomitus  et  alia  ventriculi  mala. — Haec  po- 
tius, laborante  concava  jecinoris  parte,  tor- 
quent ; quae,  quoniam  ventriculo  et  intes- 
tino duodeno  incumbit,  non  solum  cibi  fasti- 
diantur et  ingesti  respuantur,  verum  etiam 
fel  ipsum,  ejus  intestini  fibris  motu  solito 
contrario  agitatis,  evomatur,  oportet. 

Vultus,  oculique  flavi  et  dejectiones  albidae. 
Quum  pars  jecoris  concava,  ubi  fistulae  bilis 
prodeunt,  inflammatur,  amplificata  has  op- 
primit j quo  fit,  ut  profluendi  impotens,  et 
ideo  ad  sanguinem  delatum,  fel  oculos  et 
vultum  inficiat : intestinis  vero  deficiens, 

alvum  tardet,  et  dejectiones  quadam  ex  par- 
te candefaciat. 

Alvus  interdum  fusa  et  stercora  biliosa. — 
Hae  notae  aliquando  inflammationi  jecoris 
acutae  contingunt,  priusquam  ad  exulcera- 
tionem et  febrem  hecticam , aliumve  finem  in- 
felicem sit  ventum.  Jecur,  uti  alias  glandes, 
inflammatum,  plus  sui  humoris  proprii  quam 
ex  consuetudine,  fere  secernere  conjicio : 
quod  si  ita  sit,  intestinum  bile  superfluit,  et 
alvus  fusa  et  biliosa  fiet,  quoties,  inflammata 
parte  gibba  sola,  fistulae  bilis  non  premuntur  j 
dum  contra,  alvus  pigrebit,  et  stercus  al- 
bescet, icterique  mala  propria  exercebunt, 
si  inflammatio  parti  concavae  contingit. 

DE  DIAGNOSI. 

Moiibi,  quorum  speciem  praecipue  hepa- 
titis prae  se  ferre  solet,  adeo  ut  medico  mi- 
nus perito  sit  errandum,  sunt,  'pneumonia , gas- 
tritis et  enteritis;  porro,  colica , rheumatis- 
mus, phthisis  pulmonalis  et  dyspepsia.  Quaedam 
cum  ea,  praesertim  chronica,  communia  ex- 
hibent pneumonia.  Cui  pulmo  inflammatur, 
huic  dolor  multo  magis  spiritu  trahendo  in- 
tenditur : huic  porro  sedes  doloris  elatior  est, 
et  e parte  modo  dextra,  alias  laeva.  Eidem 
dolor  non  manu  premente  ingravescit,  nec 
proprie  ad  humeri  dextri  summum  se  jacula- 
tur. Quem  implicat  morbus  propositus,  in 
partem  dolentem  facilius  cubat  j quem  vero 
pneumonia,  in  partem  sanam.  Huic  febris 
contingit  ardentior,  arteriarum  motus  incita- 
tior, vultus  rubore  suffusus,  tussis  pituitam 
saepe  cruentam  ejeciens,  dolores  hinc  illuc 

palantes,  et  demum  sanguis  icta  vena  de- 
tractus, corrio  quasi  obductus  : illi  vero  vul- 
tus demissior,  pallidus  aut  luridus,  tussis  fere 
sputo  vacua,  sanguis  interdum  pene  viri- 
descens ; necnon,  ista  propria,  vomitus  et 
singultus  crebriores,  et  persaepe  ipsa  aurigo. 

Gastritis. — Pleraeque  notae  huic  cum  he- 
patitide sunt  communes ; nimirum  vomitus, 
singultus,  cibi  fastidium,  &c.  At  vero  mali 
natura  artis  expertum  vix  fallit,  secum  re- 
putantem, illi  vires  admodum  concidere;  ar- 
terias languide  et  simul  celeriter  micare  ; 
dolorem  circa  ventriculum  cruciare;  cibos 
illico  evomi  acceptos,  et  infelicem  valde  si- 
tire deesse  tandem  humeri  dolorem  et  alia 
illius  signa  praecipua. 

Enteritis. — Qui  hoc  malo  vexatur,  eum 
dolores  circa  umbilicum  exercent,  alvus  tar- 
dissima, et  vires  insigniter  lapsae:  eidem  ar- 
teriae motu  exili  et  duro  agitantur;  quae  sa- 

tis  hanc  inflammationem  ab  hepatitide  dis- 
cernunt. 

Colica. — Febris  huic  et  dolor  humeri  sum- 
mi nulla,  dolores  ipsi  circa  umbilicum  pre- 
mendo leniti,  aliaque  spasmi  indicia,  penitus 
dubitare  vetant. 

Rheumatismus. — Si  quando  in  hunc  inci- 
dunt musculi  costis  interjecti,  notae  quae- 
dam oriuntur,  quae  clare  mali  naturam  de- 
nuntiant. Digito  quam  levissime  premente, 
pars  acutius  dolet,  et  plus  minusve  rubet. 
Abest  fere  tussis,  vomitus,  singultus  : respi- 
ritus,  etsi  doloris  aliquid  facessit,  vix  aut  ne 
vix  quidem  gravis  est : dolores  sub  omni 
motu  ingravescunt,  nec  raro  pectore  relicto, 
ad  artus  migrant,  iterum  redituri. 

Phthisis  pulmonalis.  — Non  iis  assentior, 
quibus  hepatitis  phthisin  pulmonalem  simulare 
videtur;  id  quod,  uti  conjicio,  non  fieri  po- 
test, nisi  aliquid  demum  in  jecinore  abscesse- 

rit.  At  vero  priusquam  huc  sit  ventum,  fe- 
bris ea  dira  /icctica  nulla,  dolor  circa  jecur  et 
ad  humerum  ascendens,  vultus  ille  squali- 
dus aut  flavus,  corpus  raro  insudans,  vel  ma- 
lo provecto,  lingua  sordidissima,  &c.  auri- 
go, quo  minus  haereamus,  satis  impediunt. 
Denique  huc  bene  accedit,  quod  jecinoris 
inflammatione  tentatus,  jacente  animo,  spe 
fere  semper  destituitur : dira  autem  phthisi 
correptus,  usque  ad  extremum  spiritum 
mente  fruitur  hilari,  aut  certe  serena,  nun- 
quam lethi  venturi  pavida. 

Dyspepsia. — Dyspepsia,  an  hepatitis  chro- 
nica subesset,  persaepe  dictu  est  difficile  ; 
eoque  magis,  quod  haec  omnes  illius  notas 
interdum  sibi  praefert,  sui  propriis  obscuris. 
Si  vero,  manu  circa  jecur  aut  ventriculum 
imposita  et  premente,  dolor  cietur ; si  ma- 
lo provectiore  cutis  incalescit,  et  arteriae  con- 
citantur ; si  vultus  aliquantum  flavet  aut 
squalet,  et  si  sanguine,  percussa  vena,  parcius 
detracto,  aegrotanti  succurritur,  et  hic  san- 

guis  quasi  viridis  apparet,  aut  tunica  illa  cor- 
rio  simili  velatur,  jecori  morbum  incumbere 
constat.  Quod  si  haec  indicia  nulla  sunt, 
aut  minus  evidentia,  hepatitidem  subesse  ni- 
hilominus judicamus,  si  aeger  aliquamdiu  vi- 
tam egerit  in  terris  aestuosis,  si  vino  aut  gu- 
lae se  dediderit,  si  prius  hac  valetudine  plane 
laboraverit,  aut  si  aqua  intercus  instat. 


DE  CAUSIS. 


Causae  morborum  ad  duo  capita  referri 
solent,  quarum  nempe  aliae  Remotae  nomi- 
nantur, aliae  Proximae.  Remotae  vero  sunt 
duplices  ; quae  corpora  morbis  subeundis 
aptant,  scilicet  ad  eos  propensa  reddunt,  et 
quae,  substante  proclivitate,  ipsos  excitant. 
De  his  nunc  disputabo. 

Quae  proclivitatem  faciunt.  — Hae  longe 
saepius  interiores  sunt  corpori ; quae  autem 
excitant,  extrinsecae  esse  consuerunt.  Ali- 
quando sane  fieri  potest,  ut  eaedem  causae 
tum  proclivitatem,  tum  etiam  morbum  ip- 
sum faciant,  ut  in  hac  ipsa  re.  Aestus  enim 
miram  proculdubio  facultatem  habet,  uti 
propensionem,  ita  quoque  morbum  inferendi. 
Aetatis  ratio  inter  noxas  propensionis  gene- 
trices habenda  est:  qui  enim  pubertatem 
trangressi  sunt,  imberbibus  inulto  sunt  hepa- 
titidi opportuniores.  Pleni,  validi  et  robusti 
saepissime  in  eam  incidunt  ; foeminaeque 
ideo  rarius  quam  mares  aegrotant.  Aliquis 
tumor  si  venatura,  sive  arte  moliente,  fluere 
solitus,  si  repente  supprimitur,  homo  facilius 
in  hanc  aliasquc  inflammationes,  admota  rec- 
ta noxa  excitante,  incidit.  Eodem  spectat 
luxus  omnigenus,  cutis  ex  improviso  efflo- 
rescere desinens,  &c.  Quae  omnia  implen- 
do et  irritando  operantur. 


DE  HEPATITIDE. 


29 


De  causis  excitantibus. — Imprimis  et  prae- 
sertim memoratu  dignus  extat  aestus.  Hunc 
jecur  proprie  incitare,  et  fel  vehementer  evo- 
care, res  est  notissima ; cujus  tamen  ratio  huc- 
usque minus  patet.  Europaei,  qui,  domibus 
relictis,  ad  Indiam  demigrarunt,  ardoris  acer- 
rimi insueti,  multo  gravius  quam  ipsi  abori- 
gines  torquentur.  Quibus  terris  meridiani 
solis  ardores  sunt  graves,  iis  noctes  roribus 
scateant,  et  frigora  intentiora  habeant,  neces- 
se  est.  Hae  noxae  invicem  illatae  facile  je- 
cur aliasque  partes  exasperant  et  inflam- 
mant; aestus  nempe  praegressus  irritando  et 
calefaciendo,  deinde  frigora,  vasa  cutis  hi- 
antia claudendo,  quo  minus  halitum  acrem 
spirent.  Neque  aliter  nocet  frigus,  quomo- 
docunque  inferatur;  at  si  quis,  corpore  jam 
aestuante  et  sudante,  aquam  frigidam  potue- 
rit, unde  non  raro  jecur  et  pulmo  simul  in- 
flammantur. 

Ebrietas,  gula  et  omnis  intemperantia  in- 
signiter ad  jecur  inflammandum  valent.  Nec 

sane  minus  hinc  quam  coeli  novi  ratione, 
Britanni  ad  Indiam  advecti,  jecore  aegrotant. 
Gregorius  enim  noster  inter  praelegen- 
dum meminisse  consuevit,  infelices  eos,  quos 
in  praelio  captos,  plures  annos  in  vinculis 
habuit  iste  tyrannus  Hyder  Alli,  Britanniae 
nomini  inimicissimus,  lacte  et  oryza  vesci 
coactos,  sanitatem  recepisse;  qui  prius  lux- 
uriose vivere  soliti,  cito  hepatitide  perituri 
fuisse  viderentur.  Ebrietas  hanc  molitur, 
ni  fallor,  bilem  acriorem  et  uberiorem  facien- 
do. Gula  simili  ratione  nocet;  porro, jecur 
ventriculo  praeter  solitum  repleto  oppres- 
sum et  irritatum,  facile  in  hoc  malum  inci- 
dit. 

Quaecunque  jecur  recto  stimulant,  ejus- 
dem inflammandi  potentissima  sunt : hujus- 
modi sunt,  ejus  duritia,  quae  scirrhus  vocatur, 
tubercula  inhaerentia,  calculi  ei  ipsi  aut  fis- 
tulis ejus  infixi,  et  hypochondrium  dextrum 
ictu,  aliove  impulsu  alieno  violatum.  Eo- 
dem quoque  pertinent  inflammationes  visce- 

rum  huic  propinquorum,  cursus,  ambulatio 
aut  equitatio  violentior,  motus  animi,  et 
caput  vulneratum.  Ira  plurimum  valere  ha- 
betur; nec  vero  intelligo,  cur  animus  in  tan- 
tum jecinori  imperet.  Plerique  auctores  me- 
morarunt, hanc  inflammationem  calvariae 
scissae  aut  fractae  supervenisse.  Quod  si 
iis  fidendum,  vinculo  illi  miro  ventriculum 
inter  et  cerebrum  deberi  videtur  : quo  fit  ut 
vomitus  acerrimus  capite  laeso  natus  jecur 
concutiat  et  inflammet. 

Febres  remittentes  et  intermittentes  in 
regionibus  aestuosis  hepatilidem  intulerunt. 
Hae  sane  febres  omnia  viscera  cibis  conco- 
quendis dicata,  et  praesertim  jecur  et  lienem, 
vehementer  corrumpunt.  Sanguinis  cursum 
huc  plurimum  augent;  unde,  jecinoris  vasis 
onustis,  felleque  acriore,  inflammatio  sequi- 
tur. Girdlestonus  opinatur,  aquam  cor- 
ruptam stagnorum  epotam  hunc  morbum  ar- 
cessere posse.  Cui  assensus  Cleghornius, 
testatur  lienem  et  jecur  in  quadam  parte  in- 

sulae  Minorcae  *,  ubi  aqua  minus  pura  est, 
saepissime  tumefacta  reperiri ; et  Ciiisiiol- 
mius,  injuria,  ni  fallor,  pestilentem  hunc  mor- 
bum habuit. 


DE  PROGNOSI. 


Quo  melius  exitus  hujus  valetudinis  futu- 
rus praesagiatur,  haecce  perscrutari  et  novis- 
se juvabit:  quae  ratio  valetudinis  morbum 
antecesserit ; quamdiu  hic  ipse  afflixerit  j 
idemque  mitior  an  violentior  incubuerit  : 
qualis  porro  aegrotanti  sit  corporis  natura  j 
quae  aetas.  Quippe  quae  omnia  eventum 
plurimum  regunt. 

Si  aegrotus  acute  febrit,  si  graviter,  nec 
sine  dolore,  spirat,  si  pars  ipsa  vehementer 


* Vide  Cleghorn  on  Diseases  of  Minorca. 

dolet ; si  arteriae  crebrius  et  languidius  mi- 
cant ; si  cruciant  praeter  modum  delirium, 
singultus,  alvi  fluxus  et  vomitus  biliosus,  ho- 
mo in  praecipiti  versatur.  Si  aegrotat  Britan- 
nus, dum  Indiam  Orientalem  accolit,  vel  e- 
tiam  domum  inde  reversus,  idemque  prius 
luxu,  cibis  conditis,  et  ignavia,  vires  con- 
quassaverit, cavendum  ne  medicus  specie  ma- 
li lenioris  inani  fallatur : id  enim  lento  pede 
saepe  ad  suppurationem  inopinato  tendit. 
Hanc  vero,  (quae  nunquam  non  pessima  est 
habenda),  venturam  fere  timemus,  si  spiritus 
gravior,  tussis  assidua,  sputi  expers,  et  ver- 
tigo accedunt  j si  aeger  singultit,  et  delirat, 
neque  haec  mala  auxiliis  tempestivis  cedunt. 
Suppuratio  eo  plus  minusve  habet  metus, 
prout  haec  aut  illa  pars  suppuret.  Si  ab- 
scessus extrorsum  spectat,  non  desperandum. 
Pus  in  ventriculum,  pulmonem,  aut  intesti- 
num effusum,  etsi  homo  valde  emacrescit,  non 
illico  necat : quidam  sine  dubio  sub  hoc  con- 
valuere, pure  extussito,  aut  sursum  deorsum- 
ve  excreto.  In  pectus  autem  aut  abdomen 

conversum,  saepius  absumit  hominem  stran- 
gulando, aut  tabe  lenta  consumendo. 

Si  mala  sensim  quiescunt,  et  corpus  subito 
leniter  insudare  coepit,  si  ex  urina  rufum 
subsidit,  si  vires  confirmantur,  alvusque  bi- 
liosa modice  fluit,  resolvendam  esse  inflam- 
mationem judicamus ; id  quod  die  tertio, 
septimo  aut  decimo  saepius  evenit. 

Si  quando  notae  gangraenae  accedunt, 
quod  raro  fit,  fatum  expectandum. 


DE  MEDENDI  RATIONE. 

Quanquam  ratio  medendi  non  ex  omni 
parte  similis  utrique  hujus  morbi  speciei  con- 
venit, cum  tamen  eadem  fere  alterutra,  quae 
altera,  auxilia  desiderat,  etsi  non  eadem  ra- 
tione, copia  aut  tempore,  ministranda;  satius 

duxi  curationem  omnem  uni  capiti  subjicere, 
quam  sermonem  inutiliter  distributione  rei 
multiplici  producere. 

Triplici  consilio  exequendo  curatio  omnis 
continetur  : Hoc  autem  est, 

i.  Resolutionem,  si  fieri  potest,  moliri. 

ii.  Quod  si  ad  suppurationem  venitur,  hu- 
jus malos  effectus  lenire  aut  tollere. 

iii.  Fugata  inflammatione,  viribus  succur- 
rere, et  secutura  mala  prohibere. 

i.  Quo  resolvatur  inflammatio,  omnibus 
auxiliis,  quibus  regimen  antiphlogisticum  con- 
tinetur, insistendum ; eoque  potius,  si  acuta 
haec  urget,  qualem  in  Britannia  se  exhibet. 
Ea  vero  auxilia  sunt  imprimis,  exinanientia; 
scilicet  sanguinis  detractio,  alvi  purgatio 
aut  ductio,  exulcerantia,  vomitoria,  et  quae 
sudorem  movent.  Quinetiam  ex  hydrargyro 
praeparata,  acidum  nitricum , fomenta,  et  vic- 
tus tenuior,  &c. : de  quorum  singulis  nunc 
agendum. 

Sanguinis  detractio. — Ineunte  jecoris  in- 
flammatione acuta,  venam  nonnunquam  ferre 
oportet.  Plus  minusve  sanguinis  mitten- 
dum, pro  signorum,  virium,  sexus,  et  ae- 
tatis ratione.  Praestat  venam  brachii  inci- 
dere ; nec  simul  hirudinibus,  aut  cucurbitulis 
cum  ferramento  impositis,  vasa  partae  affectae 
quam  proxima  deplere,  alienum  erit.  Quae 
sola  profecto  exinanire  decebit,  idque  par- 
cius, si  hepatitis  Indiae  coelo  ardente  infirma- 
tum occupat,  aut  chronica  est. 

Alci  purgatio.  - — Alvum  solutam  habere, 
permagni  intererit : mature  danda  sunt  reme- 
dia ad  id  idonea.  Haec  juvant,  intestinum 
sorde  exasperatura  liberando,  moli  humorum 
circumeuntium  aliquid  demendo,  et  jecur 
salutariter  et  leniter  ciendo,  eoque  sanam 
concoctionem  cibi  moliendo.  Uti  igitur 
utrique  speciei  morbi  propositi  conveniunt, 
ita  praesertim  hepatitidi  chronicae.  Aliis 
praestant,  uti  conjicio,  sales  medii:  quales 
sunt  phosphas,  aut  sulphas  sodae , tartris  po- 

fassae  et  sodae,  et  sulphas  magnesiae.  Alvus, 
si  pigrior  sit,  aliquanto  acriora  desiderabit ; 
nempe  submurias  hydrargyri , radice  convol- 
vuli jalappae  mixtum,  &c.  Ducere  alvum 
quoque  satis  convenit,  si  ejusdem  purgationi 
accedit : at  non  ductioni  soli  fidendum. 

Exulcerantia . — Cutem,  parti  aflectae  em- 
plastro mcloes  vesica  torii  imposito,  post  ex- 
ulcerare, quam  venam  secuerimus,  remedio 
semper  est  praesentissimo.  Quo  minus  inde 
ren  irritetur,  et  urinae  difficultas  oriatur, 
potandi  erunt  largius  glutinosi  et  diluti  li- 
quores. Ulcus  arte  aliquamdiu  servare  pro- 
derit ; idque  potissimum,  ubi  inflammatio 
chronica  subest.  Hic  porro  aegrotanti  me- 
lius succurritur,  si  sctacco  cuti  infixo  exulce- 
ramus, aut  fonticulum , qui  vocatur,  institui- 
mus ; quae  satis  diu  adhibita  multum  auxi- 
liantur. 

Vomitoria. — Quidam  medici  aegros,  jara 
ineunte  morbo,  vomere,  sumptis  medicamen- 


38 


DE  HEPATITIDE. 


tis,  cogunt.  At  vero  opinamur,  jecinore  in- 
de praeter  modum  exagitato,  et  felle  plenius 
educto,  haec  multo  magis  perniciei,  quam 
opis  esse  allatura,  nisi  morbo  proposito  chro- 
nico. Tantulum  sane  medicamenti  hujus- 
modi dare,  ut  nausea  citra  vomitum  movea- 
tur, in  hepatitidem  acutam  juvabit,  cor  ar- 
teriasqae  sedando,  et  sudorem  lenem  evo- 
cando. Difficile  autem  est  hunc  citra  limi- 
tem ejus  actionem  moliri. 

Sudoris  mo-ventia. — Praeparata  ex  antimonio 
et  potus  tepidi  diluti  in  hunc  finem  prae- 
cipui solent ; et  in  hepatitide  acuta,  auxilio 
sunt  utili  et  tuto. 

Hydrargyrus. — Sub  utraque  hujus  valetu- 
dinis forma,  ex  hydrargyro  praeparatis  uten- 
dum. Eadem  acuta,  dandum  est  hoc  reme- 
dium, post  exinanentia  jam  proposita  *,  reso- 
lutione nondum  penitus  exacta.  Si  chroni- 
ca subest,  a principio  ipso  hydrargyrum  ad- 


* Vide  Saunders  on  the  Liver. 


DE  HEPATITIDE. 


39 


hibere  oportebit.  Extrinsecus  et  intus  si- 
mul optime  admovetur ; donec,  ore  solita 
ratione  affecto,  et  saliva  scatere  incipiente, 
probe  corpus  imbuisse  compertus  sit.  Quod 
si,  prodeuntibus  his  notis,  minus  opitulari  vi- 
deatur, non  ideo  praetermitti  debebit:  imo 
contra,  nisi  vires  conquassare  coeperit,  a- 
crius  erit  utendus:  praecipueque  ubi  aeger  al- 
terutra specie  correptus,  jam  Indiam  accolit. 
Drachma  unguenti  fortioris  quotidie  vesperi 
illinenda  est  cutis  ; et  ingerendae  duae  pi- 
lulae, quarum  utraque  granum  habeat.  Qua 
ratione  juvat  hydrargyrus,  exponere  posse 
non  profiteor.  Qui  novisse  juvat,  ut  utrique 
hujus  inflammationis  speciei  convenit,  ita 
chronica  substante,  ei  magis  confidendum 
esse  j at  neutri  eum  solum  per  se  remedium 
accommodari.  Quoties  hepatitis  struma  in- 
fectum, et  domi  manentem  affligit,  metuen- 
dum erit  ne  hydrargyrus  valetudinem  qua- 
teret, aut  ipsam  diram  tabem  pulmonis  arces- 
seret ; quem  in  tali  casu,  aut  missum  facere, 
aut  opio  jungere  opus  erit.  Hoc  scire  licet 

vetare,  quo  minus  ille  alvum  fundat,  aut  vi- 
res conterat ; ideoque  rite  ei  adjungi,  ubi- 
cunque ista  mala  superventura  videantur. 

Acidum  nitricum. — Primus  omnium  fertur 
Scottius,  medicus  Bombeiensis,  hoc  acidum 
in  jecinoris  inflammationem,  et  praecipue 
chronicam  adhibuisse.  Idem  dilutissimum 
intus  et  extrinsecus  admoveri  praecepit. 
Quod  tamen,  usu  constat  minime  palma, 
quam  primo  fuerit  adeptum,  esse  dignum. 

Fomenta. — Aqua  tepida  aliisque  istiusmo- 
di  partem  affectam  fovere,  ad  resolutionem 
aliquid  conferet ; certeve  dolorem  et  inten- 
tionem leniet. 

Victus  ratio.  — Urgente  hepatitide  acuta, 
quam  maximi  refert  ut  victus  ex  tenuissima 
foret  materia  : carnes  omnigenae,  assae  aut 
elixae,  vitandae  erunt.  Cibus  dari  debebit  ex 
frugibus  mitibus,  et  qui  facile  concoquatur. 
Potissimum  a conditis  omnibus  abstinendum. 

Lac  juvabit,  ni  ventriculus  fastidiat,  aut  mi- 
nus concoquere  possit.  Liquores  ebrietatis 
inferendae  potentes,  cujuscunque  sint  gene- 
ris, magis  angue  et  cane  fugere  oportet.  Po- 
tui aptissimi  sunt  liquores  succo  pomi,  aut 
alicujus  fructus  istiusmodi,  jam  maturi,  im- 
buti. Quod  si  hepatitis  chronica  adest,  etiam- 
si praecepta  quodammodo  sunt  similia,  non 
tamen  a vino  et  carnibus  prorsus  abhorreri 
debet  ; quae  sane  ratio  vivendi  praegressa, 
aut  aetatis,  vel  imbecillitas  ventriculi  deside- 
rare potest. 

Huic  curationis  parti  non  prius  finem  im- 
ponendam judicavi,  quam  de  signis  moles- 
tioribus leniendis  pauca  disputaverim.  In- 
ter haec  praesertim  memorare  licet,  vomi- 
tum, aliquando  alvi  fluxum,  tussim,  singul- 
tum, et  hypochondrii  dextri  dolorem. 

Vomitum  bene  consopit  medicamentum 
e sub-curbonate  potassae  et  acido  citrico  fac- 
tum, jam  effervescens  ingestum  j vel  opium, 

E 

si  illud  minus  juvat.  Plantae  amarae  et  e 
ferro  praeparata  interdum  huc  operam  con- 
ferunt, praesertim  ubi  inflammatio  chronica 
tentat.  Alvus  continebitur  opio,  extracto 
mimosae  catechu  et  similibus  accedente ; aut 
aqua,  ex  qua  amylum  decoctum  est,  opio  im- 
buta, per  alvum  infusa.  Opium  quoque  tus<- 
sim  et  singultum  tollit,  certeve  sedat.  Quod 
ad  dolorem  pertinet,  hic  sublata  inflamma- 
tione quiescit ; si  vehementer  tamen  saeviat, 
partem  dolentem  aqua  tepida  fovere  pro- 
dest. 

Si  demum  ad  suppurationem  ventum  est, 
nitendum  erit  ut  pus  arte  profundatur. 
Quoties  igitur  abscessus  ad  exteriora  tendit, 
acuitur  et  fluctuat,  scapello  incidi  debet,  vel 
convenientius  ferramento,  fistula  cincto, 
quae  Anglice  Trochar  et  Canula  nominan- 
tur. 

Si  vero  jecur  intus  suppurat,  et  in  ventri- 
culum aut  pulmonem  pus  fluit,  efficiendum 

est,  ut  quamprimum  e corpore  excernatur, 
liquoribus  dilutis  epotis.  Si  in  pulmonem 
vertitur,  iis,  quae  tussi  leniendae,  et  pure 
ejiciendo  accommodantur,  utendum  ; nimi- 
rum potu  glutinoso  et  acidulo  quovis,  opio 
et  vino  tartritis  antimonii  imbuto  ; aut  va- 
pore aquae  ferventis  cum  anima  in  pulmo- 
nem hausto.  Si  denique  pus  in  ventrem  con- 
fluxerit, vix  aut  ne  vix  quidem  ars  medica 
opem  pollicetur.  Nonnulli  profecto  ferramen- 
to pus  educi  jubent ; haud  secus  atque  latex 
in  hydrope  tollitur.  Quum  suppuratio  om- 
nis corpus  mirum  in  modum  infirmat  et  ex- 
tenuat, vinum  rubrum  Lusitanicum  nunc 
modice  bibendum ; et  cibus  e carnibus,  mo- 
do non  ventriculum  gravet,  concedendus. 
Si  alvus  praeter  modum  jam  fluat,  opio,  et 
medicamentis  astringendi  facultate  praeditis, 
continenda  erit.  Morbo  tandem  devicto, 
viribus  succurrendum,  et  malis  aliter  ventu- 
ris obviam  eundum.  Viribus  succurretur, 
medicamentis  roborantibus,  cinchona  nempe 
ojficinali ; praeparatis  ex  ferro,  vino,  et  cibo 

satis  alituro.  Eodem  quoque  spectabit  equi- 
tare, aut  leniter  ambulare,  rus  ire,  et  aquas 
medicas  potare.  Hae  equidem  inflamma- 
tione jam  manente,  praesertim  si  chronica 
sit,  multum  laudantur.  At  valde  suspicor, 
non  tam  ipsas  aquas,  quam  iter  ad  eas  jucun- 
dum, auras  ruris  salubres,  et  quae  sunt  hu- 
jusmodi, proficere.  Ventriculus  roborantibus 
jam  dictis  firmandus. 

Denique,  si  durities  aut  infirmitas,  vel  utra- 
que morbo  superstes  hydropem  aegroto  mi- 
nitetur, praeter  haec  omnia  servanda  jam  dic- 
ta, noxae  singulae  debilitatrices  fugiantur,  et 
scirrkus  hydrargyro  simul,  acidoque  nitrico  re- 
solvatur oportet. 

Non  ante  hanc  disputationem  finire  pla- 
cet, quam  paucis  inquisivero,  quid  prosit, 
aut  quomodo  opituletur  argentum  vivum 
hoc  morbo  aegrotantibus.  De  qua  re  pro- 
fecto nihil  comperti  habetur.  Quibusdam 
sane,  qui  se  ignaros  profiteri,  quam  spe- 

ciem  scientiae  inanem  jactare  malunt,  hoc 
metallum  veneris  et  jecinoris  malis  mederi 
facultate  propria,  necdum  intellecta,  vi- 
detur ; haud  secus  atque  sulphuri  scabies, 
et  cinchonae  ojjicmali  febres  intermittentes 
cedunt.  At  vero  plerisque  persuadetur,  ar- 
gentum vivum,  potestate  ea  perinsigni,  qua 
vasa  lymphatica  excitare  cognitum  est,  effi- 
cere ut  ista  materia  dura  et  vitiosa,  quae  je- 
coris officia  gravat,  resorpta  tolleretur.  Quam 
plurimae  sane  notae  hanc  potestatem  ar- 
guunt : et  hanc  amplecti  opinionem  oportet, 
donec  posteris  felicioribus  novam  claris  do- 
cumentis fultam  excogitare  contigerit. 


“ Qualemcunque  igitur  venia  dignare  libellum 
“ Sortis  et  excusa  conditione  meae.” 


FINIS. 


